CELEX: 32022R0685
Language: ro
Date: 2022-04-28 00:00:00
Title: Regulamentul de punere în aplicare (UE) 2022/685 al Comisiei din 28 aprilie 2022 de modificare a Regulamentului (CE) nr. 333/2007 în ceea ce privește cerințele de prelevare de probe pentru pești și animale terestre (Text cu relevanță pentru SEE)

29.4.2022   
               
               
                  RO
               
               
                  Jurnalul Oficial al Uniunii Europene
               
               
                  L 126/14
               
            
         REGULAMENTUL DE PUNERE ÎN APLICARE (UE) 2022/685 AL COMISIEI
         din 28 aprilie 2022
         de modificare a Regulamentului (CE) nr. 333/2007 în ceea ce privește cerințele de prelevare de probe pentru pești și animale terestre
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2017/625 al Parlamentului European și al Consiliului din 15 martie 2017 privind controalele oficiale și alte activități oficiale efectuate pentru a asigura aplicarea legislației privind alimentele și furajele, a normelor privind sănătatea și bunăstarea animalelor, sănătatea plantelor și produsele de protecție a plantelor, de modificare a Regulamentelor (CE) nr. 999/2001, (CE) nr. 396/2005, (CE) nr. 1069/2009, (CE) nr. 1107/2009, (UE) nr. 1151/2012, (UE) nr. 652/2014, (UE) 2016/429 și (UE) 2016/2031 ale Parlamentului European și ale Consiliului, a Regulamentelor (CE) nr. 1/2005 și (CE) nr. 1099/2009 ale Consiliului și a Directivelor 98/58/CE, 1999/74/CE, 2007/43/CE, 2008/119/CE și 2008/120/CE ale Consiliului și de abrogare a Regulamentelor (CE) nr. 854/2004 și (CE) nr. 882/2004 ale Parlamentului European și ale Consiliului, precum și a Directivelor 89/608/CEE, 89/662/CEE, 90/425/CEE, 91/496/CEE, 96/23/CE, 96/93/CE și 97/78/CE ale Consiliului și a Deciziei 92/438/CEE a Consiliului (Regulamentul privind controalele oficiale) (1), în special articolul 34 alineatul (6),
         întrucât:
         
                     (1)
                  
                  
                     Regulamentul (CE) nr. 333/2007 al Comisiei (2) stabilește metodele de prelevare a probelor și de analiză care trebuie să fie utilizate pentru controlul oficial al nivelurilor de oligoelemente și de contaminanți rezultați în urma prelucrării din produsele alimentare.
                  
               
                     (2)
                  
                  
                     În partea B din anexa la Regulamentul (CE) nr. 333/2007 sunt stabilite dispoziții specifice pentru prelevarea de probe de la pești mari care sosesc în loturi mari și, în conformitate cu dispozițiile respective, prelevarea de probe trebuie efectuată din partea de mijloc a acestor pești. Întrucât acest lucru poate avea, în unele cazuri, un impact puternic asupra produsului, este necesar să se prevadă cerințe de prelevare de probe alternative, pentru a permite, de asemenea, prelevarea de probe de la nivelul capului sau al cozii. În plus, trebuie stabilite cerințe uniforme privind partea dintr-un pește din care urmează să fie prelevate probe, în funcție de dimensiunile diferite ale peștelui, deoarece astfel de cerințe asigură o mai bună comparabilitate a rezultatelor analitice în întreaga Uniune.
                  
               
                     (3)
                  
                  
                     În ceea ce privește cerințele modificate de prelevare a probelor în cazul peștilor, definiția „lotului” trebuie, de asemenea, modificată și trebuie furnizată o definiție a „mărimii sau greutății comparabile”.
                  
               
                     (4)
                  
                  
                     În anexa IV la Directiva 96/23/CE a Consiliului (3) sunt stabilite cerințe pentru prelevarea de probe în cazul animalelor terestre și al produselor de acvacultură în vederea analizei reziduurilor și a contaminanților. Directiva 96/23/CE a fost abrogată prin Regulamentul (UE) 2017/625, dar, în temeiul articolului 150 din regulamentul respectiv, directiva respectivă rămâne aplicabilă până la 14 decembrie 2022. Având în vedere încetarea măsurilor tranzitorii respective referitoare la aplicarea Directivei 96/23/CE, este necesar ca aceste cerințe să fie stabilite în Regulamentul (CE) nr. 333/2007 și să se aplice de la 15 decembrie 2022.
                  
               
                     (5)
                  
                  
                     Prin urmare, Regulamentul (CE) nr. 333/2007 trebuie modificat în consecință.
                  
               
                     (6)
                  
                  
                     Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,
                  
               ADOPTĂ PREZENTUL REGULAMENT:
         
            Articolul 1
            Anexa la Regulamentul (CE) nr. 333/2007 se modifică în conformitate cu anexa la prezentul regulament.
         
         
            Articolul 2
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
            Anexa se aplică de la 15 decembrie 2022.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 28 aprilie 2022.
            
               
                  Pentru Comisie
               
               
                  Președinta
               
               Ursula VON DER LEYEN
            
         
         
            (1)  JO L 95, 7.4.2017, p. 1.
         
            (2)  Regulamentul (CE) nr. 333/2007 al Comisiei din 28 martie 2007 de stabilire a metodelor de prelevare a probelor și de analiză pentru controlul nivelurilor de oligoelemente și de contaminanți rezultați în urma prelucrării din produsele alimentare (JO L 88, 29.3.2007, p. 29).
         
            (3)  Directiva 96/23/CE a Consiliului din 29 aprilie 1996 privind măsurile de control care se aplică anumitor substanțe și reziduurilor acestora existente în animalele vii și în produsele obținute de la acestea și de abrogare a Directivelor 85/358/CEE și 86/469/CEE și a Deciziilor 89/187/CEE și 91/664/CEE (JO L 125, 23.5.1996, p. 10).
      
      
         
            ANEXĂ
            Anexa la Regulamentul (CE) nr. 333/2007 se modifică după cum urmează:
            
                        1.
                     
                     
                        Partea A se modifică după cum urmează:
                        
                                    (a)
                                 
                                 
                                    definiția „lotului” se înlocuiește cu următorul text:
                                    „«lot»: o cantitate identificabilă dintr-un produs alimentar, livrată la un moment dat și determinată de către o persoană autorizată ca având caracteristici comune (precum originea, soiul, specia, zona de captură, tipul de ambalaj, ambalatorul, expeditorul sau marcajele);”;
                                 
                              
                                    (b)
                                 
                                 
                                    se adaugă următoarea definiție:
                                    „«mărime sau greutate comparabilă»: diferența de mărime sau greutate nu depășește 50 %.”
                                 
                              
                  
                        2.
                     
                     
                        Partea B se modifică după cum urmează:
                        
                                    (a)
                                 
                                 
                                    punctul B.2.3 se înlocuiește cu următorul text:
                                    „B.2.3.   Dispoziții specifice pentru prelevarea de probe din loturi care conțin pești întregi cu mărime sau greutate comparabilă
                                    
                                    Numărul de probe increment care trebuie prelevate din lot este stabilit în tabelul 3. Proba în vrac care reunește toate probele increment trebuie să fie de cel puțin 1 kilogram (a se vedea punctul B.2.2).
                                    
                                                —
                                             
                                             
                                                Atunci când lotul din care se prelevă probe conține pești mici (pești individuali care cântăresc < 1 kg), aceștia se prelevă întregi ca probe increment pentru a constitui proba în vrac. Atunci când proba în vrac care rezultă cântărește mai mult de 3 kilograme, probele increment pot fi constituite din partea din mijloc a peștelui, cântărind fiecare cel puțin 100 grame, formând proba în vrac. Pentru omogenizarea probei se utilizează întreaga parte căreia îi este aplicabil nivelul maxim.
                                                Partea din mijloc a peștelui este cea unde se află centrul de greutate. Acesta este localizat, în cele mai multe cazuri, la nivelul înotătoarei dorsale (în cazul în care peștele are înotătoare dorsală) sau la mijlocul distanței dintre branhii și anus.
                                             
                                          
                                                —
                                             
                                             
                                                Atunci când lotul din care se prelevă probe conține pești mai mari (fiecare cântărind ≥ 1 kilogram), proba increment este reprezentată de partea din mijloc a peștelui. Fiecare probă increment cântărește cel puțin 100 grame.
                                                În cazul peștilor de mărime intermediară (≥ 1 kilogram și < 6 kilograme), proba increment constă într-o bucată prelevată prin secțiuni transversale între coloana vertebrală și abdomen, din partea din mijloc a peștelui.
                                                În cazul peștilor foarte mari (≥ 6 kilograme), proba increment este prelevată din masa musculară dorso-laterală de pe partea dreaptă (vedere frontală), din partea din mijloc a peștelui. În cazul în care prelevarea unei astfel de bucăți din partea din mijloc a peștelui ar avea ca rezultat un prejudiciu economic semnificativ, prelevarea a trei probe increment de cel puțin 350 grame fiecare poate fi considerată ca fiind suficientă, indiferent de dimensiunea lotului, sau, alternativ, trei probe increment de cel puțin 350 grame, fiecare prelevată în proporție egală (175 grame) din mușchiul din apropierea cozii și din mușchiul din apropierea capului fiecărui pește, pot fi considerate suficiente, indiferent de dimensiunea lotului.”;
                                             
                                          
                              
                                    (b)
                                 
                                 
                                    se adaugă următoarele puncte:
                                    „B.2.4.   Dispoziții specifice privind prelevarea de probe din loturile de pește care conțin pești întregi de mărimi și/sau greutăți diferite
                                    
                                    În ceea ce privește constituirea probei, se aplică dispozițiile de la punctul B.2.3.
                                    Atunci când predomină o clasă/categorie de mărime sau de greutate (aproximativ 80 % sau mai mult din lot), proba se prelevă de la peștii de mărimea sau greutatea predominantă. Această probă se consideră reprezentativă pentru întregul lot.
                                    Atunci când nu predomină o anumită clasă/categorie de mărime sau de greutate, trebuie să se asigure faptul că peștii selectați în vederea prelevării de probe sunt reprezentativi pentru lot. Instrucțiuni specifice pentru astfel de cazuri sunt puse la dispoziție în documentul «Ghid de prelevare de probe din pești întregi de mărime și/sau greutate diferită» (*1).
                                    B.2.5.   Dispoziții specifice pentru prelevarea de probe de la animale terestre
                                    
                                    Pentru carnea și organele comestibile de porcine, bovine, ovine, caprine și ecvidee se prelevează o probă de 1 kilogram de la cel puțin un animal. Dacă este necesar pentru a obține o probă de 1 kilogram, se prelevează cantități egale de la mai multe animale.
                                    Pentru carnea de pasăre, se prelevează probe în cantități egale de la cel puțin trei animale pentru a obține o probă în vrac de 1 kilogram. Pentru organele comestibile de pasăre se prelevează probe în cantități egale de la cel puțin trei animale pentru a obține o probă în vrac de 300 grame.
                                    Pentru carnea și organele comestibile de vânat de crescătorie și de animale sălbatice terestre, se prelevează o probă de 300 grame de la cel puțin un animal. Dacă este necesar pentru a obține o probă de 300 grame, se prelevează cantități egale de la mai multe animale.
                                    
                                       (*1)  https://ec.europa.eu/food/safety/chemical-safety/contaminants/sampling-and-analysis”"
                        
                                 
                              
                  
                        3.
                     
                     
                        Punctul C.2.1 se înlocuiește cu următorul text:
                        „C.2.1.   Măsuri de precauție și considerații generale
                        
                        Cerința de bază este să se obțină o probă de laborator omogenă și reprezentativă, fără să se producă o contaminare secundară.
                        Pentru omogenizarea probei se utilizează întreaga parte căreia îi este aplicabil nivelul maxim.
                        Pentru alte produse decât peștii se utilizează întregul material de probă primit de laborator pentru pregătirea probei de laborator.
                        Pentru pești, întreaga probă primită de laborator se omogenizează. Din proba în vrac omogenizată se utilizează o parte/o cantitate reprezentativă pentru pregătirea probei de laborator.
                        Conformitatea cu nivelurile maxime stabilite în Regulamentul (CE) nr. 1881/2006 se stabilește pe baza nivelurilor determinate în probele de laborator.”
                     
                  
               (*1)  https://ec.europa.eu/food/safety/chemical-safety/contaminants/sampling-and-analysis””